### NN 25/2025 (14.2.2025.), Odluka o izmjenama i dopuni Odluke o sustavu upravljanja i praćenju provedbe aktivnosti u okviru Nacionalnog plana oporavka i otpornosti 2021. – 2026.

VLADA REPUBLIKE HRVATSKE

229

Na temelju članka 31. stavka 2. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18., 80/22. i 78/24.), a u vezi s Uredbom (EU) 2021/241 Europskog parlamenta i Vijeća od 12. veljače 2021. o uspostavi Mehanizma za oporavak i otpornost i Uredbom (EU) 2023/435 Europskog parlamenta i Vijeća od 27. veljače 2023. o izmjeni Uredbe (EU) 2021/241 u pogledu poglavlja o planu REPowerEU u planovima za oporavak i otpornost i o izmjeni uredaba (EU) br. 1303/2013, (EU) 2021/1060 i (EU) 2021/1755 te Direktive 2003/87/EZ, Vlada Republike Hrvatske je na sjednici održanoj 13. veljače 2025. donijela

ODLUKU

O IZMJENAMA I DOPUNI ODLUKE O SUSTAVU UPRAVLJANJA I PRAĆENJU PROVEDBE AKTIVNOSTI U OKVIRU NACIONALNOG PLANA OPORAVKA I OTPORNOSTI 2021. – 2026.

I.

U Odluci o sustavu upravljanja i praćenju provedbe aktivnosti u okviru Nacionalnog plana oporavka i otpornosti 2021. – 2026. (»Narodne novine«, broj 78/21.), u točki II. stavak 2. mijenja se i glasi:

»Nacionalni plan oporavka i otpornosti podijeljen je u pet osnovnih komponenti, jednu inicijativu i poglavlje REPowerEU, a unutar svake komponente utvrđena je jedna ili više podkomponenti.«.

II.

U točki IV. stavku 2. podstavak 5. mijenja se i glasi:

» – ministar nadležan za poljoprivredu, šumarstvo i ribarstvo«.

Podstavak 8. mijenja se i glasi:

» – ministar nadležan za pravosuđe, upravu i digitalnu transformaciju«.

Podstavak 10. mijenja se i glasi:

» – ministar nadležan za znanost, obrazovanje i mlade«.

Iza podstavka 14. dodaje se novi podstavak 15. koji glasi:

» – ministar nadležan za zaštitu okoliša i zelenu tranziciju«.

Dosadašnji podstavak 15. koji postaje podstavak 16. mijenja se i glasi:

» – ministar nadležan za demografiju i useljeništvo«.

Dosadašnji podstavak 16. briše se.

III.

U točki VI. stavak 1. mijenja se i glasi:

»Tijelo nadležno za koordinaciju praćenja provedbe Nacionalnog plana oporavka i otpornosti (u daljnjem tekstu: Koordinacijsko tijelo) je ustrojstvena jedinica unutar Ministarstva financija koja obavlja poslove koordinacije i praćenja provedbe Nacionalnog plana oporavka i otpornosti.«.

IV.

Tablica koja se nalazi u prilogu Odluke o sustavu upravljanja i praćenju provedbe aktivnosti u okviru Nacionalnog plana oporavka i otpornosti 2021. – 2026. (»Narodne novine«, broj 78/21.), zamjenjuje se tablicom koja se nalazi u prilogu ove Odluke i čini sastavni dio Odluke o sustavu upravljanja i praćenju provedbe aktivnosti u okviru Nacionalnog plana oporavka i otpornosti 2021. – 2026.

V.

Ova Odluka stupa na snagu osmoga dana od dana objave u »Narodnim novinama«.

Klasa: 022-03/25-04/30

Urbroj: 50301-05/16-25-3

Zagreb, 13. veljače 2025.

Predsjednik
 mr. sc. Andrej Plenković, v. r.

PRILOG

|  |  |
| --- | --- |
| Tijelo nadležno za koordinaciju praćenja provedbe Nacionalnog plana oporavka i otpornosti | Sektor nadležan za koordinaciju provedbe Nacionalnog plana oporavka i otpornosti |
| Tijelo nadležno za slanje zahtjeva za plaćanje Europskoj komisiji | Sektor za poslove Nacionalnog fonda u Državnoj riznici Ministarstva financija |
| Tijela državne uprave nadležna za komponentu/podkomponentu Nacionalnog plana oporavka i otpornosti | |
| C1. Gospodarstvo | |
| C1.1. Otporno, zeleno i digitalno gospodarstvo | Ministarstvo gospodarstva i Ministarstvo kulture i medija  Provedbena tijela: Hrvatska banka za obnovu i razvitak (HBOR), Hrvatska agencija za malo gospodarstvo, inovacije i investicije (HAMAG BICRO) i Ministarstvo kulture i medija (MKM) |
| C1.2. Energetska tranzicija za održivo gospodarstvo | Ministarstvo gospodarstva  Provedbeno tijelo: Fond za zaštitu okoliša i energetsku učinkovitost (FZOEU) |
| C1.3. Unaprjeđenje vodnog gospodarstva i gospodarenja otpadom | Ministarstvo zaštite okoliša i zelene tranzicije  Provedbena tijela: Hrvatske vode (HV), Fond za zaštitu okoliša i energetsku učinkovitost (FZOEU) |
| C1.4. Razvoj konkurentnog, energetski održivog i učinkovitog prometnog sustava | Ministarstvo mora, prometa i infrastrukture  Provedbeno tijelo: Središnja agencija za financiranje i ugovaranje programa i projekata Europske unije (SAFU) |
| C1.5. Unaprjeđenje korištenja prirodnih resursa i jačanje lanca opskrbe hranom | Ministarstvo poljoprivrede, šumarstva i ribarstva |
| C1.6. Razvoj održivog, inovativnog i otpornog turizma | Ministarstvo turizma i sporta  Provedbena tijela: Središnja agencija za financiranje i ugovaranje programa i projekata Europske unije (SAFU) i Hrvatska agencija za malo gospodarstvo, inovacije i investicije (HAMAG BICRO) |
| C2. Javna uprava, pravosuđe i državna imovina | |
| C2.1. Jačanje kapaciteta za izradu i provedbu javnih politika i projekata | Ministarstvo regionalnoga razvoja i fondova Europske unije |
| C2.2. Daljnje unaprjeđenje učinkovitosti javne uprave | Ministarstvo pravosuđa, uprave i digitalne transformacije |
| C2.3. Digitalna transformacija društva i javne uprave | Ministarstvo pravosuđa, uprave i digitalne transformacije  Provedbeno tijelo za investicije C2.3. R4-I1 i C2.3. R4-I2: Središnja agencija za financiranje i ugovaranje programa i projekata Europske unije (SAFU) |
| C2.4. Unaprjeđenje upravljanja državnom imovinom | Ministarstvo financija |
| C2.5. Moderno pravosuđe spremno za buduće izazove | Ministarstvo pravosuđa, uprave i digitalne transformacije |
| C2.6. Sprječavanje i suzbijanje korupcije | Ministarstvo pravosuđa, uprave i digitalne transformacije |
| C2.7. Jačanje fiskalnog okvira | Ministarstvo financija |
| C2.8. Jačanje okvira za sprječavanje pranja novca | Ministarstvo financija |
| C2.9. Jačanje okvira za javnu nabavu | Ministarstvo gospodarstva |
| C3. Obrazovanje, znanost i istraživanje | |
| C3.1. Reforma obrazovnog sustava | Ministarstvo znanosti, obrazovanja i mladih  Provedbeno tijelo: Središnja agencija za financiranje i ugovaranje programa i projekata Europske unije (SAFU) |
| C3.2. Podizanje istraživačkog i inovacijskog kapaciteta | Ministarstvo znanosti, obrazovanja i mladih  Provedbena tijela: Hrvatska zaklada za znanost (HRZZ) i Hrvatska agencija za malo gospodarstvo, inovacije i investicije (HAMAG BICRO) |
| C4. Tržište rada i socijalna zaštita | |
| C4.1. Unaprjeđenje mjera zapošljavanja i pravnog okvira za moderno tržište rada i gospodarstvo budućnosti | Ministarstvo rada, mirovinskoga sustava, obitelji i socijalne politike  Provedbeno tijelo: Hrvatski zavod za zapošljavanje (HZZ) |
| C4.2. Unaprjeđenje mirovinskog sustava kroz povećanje adekvatnosti mirovina | Ministarstvo rada, mirovinskoga sustava, obitelji i socijalne politike |
| C4.3. Unaprjeđenje sustava socijalne skrbi | Ministarstvo rada, mirovinskoga sustava, obitelji i socijalne politike  Provedbeno tijelo: Hrvatski zavod za zapošljavanje (HZZ) |
| C5. Zdravstvo | |
| C5.1. Jačanje otpornosti zdravstvenog sustava | Ministarstvo zdravstva  Provedbena tijela: Središnja agencija za financiranje i ugovaranje programa i projekata Europske unije (SAFU), Hrvatski zavod za zapošljavanje (HZZ) |
| C6. Inicijativa: Obnova zgrada | |
| C6.1. Obnova zgrada | Ministarstvo prostornoga uređenja, graditeljstva i državne imovine i Ministarstvo kulture i medija  Provedbena tijela: Fond za zaštitu okoliša i energetsku učinkovitost (FZOEU), Ministarstvo kulture i medija (MKM), Ministarstvo znanosti, obrazovanja i mladih (MZOM), Hrvatska zaklada za znanost (HRZZ) |
| C7. Pogavlje: RepowerEU | |
| C7.1. Energetika i održivi promet | Ministarstvo gospodarstva i Ministarstvo mora, prometa i infrastrukture  Provedbena tijela: Fond za zaštitu okoliša i energetsku učinkovitost (FZOEU) i Središnja agencija za financiranje i ugovaranje programa i projekata Europske unije (SAFU) |
| C7.2. Energetska obnova zgrada | Ministarstvo prostornoga uređenja, graditeljstva i državne imovine  Provedbena tijela: Fond za zaštitu okoliša i energetsku učinkovitost (FZOEU), Ministarstvo kulture i medija (MKM), Ministarstvo zdravstva (MIZ), Ministarstvo znanosti, obrazovanja i mladih (MZOM) |
| Tijelo nadležno za reviziju | Agencija za reviziju sustava provedbe programa Europske unije (ARPA) |